Comandantul Cătălin Paraschiv a fost audiat la Parchetul General în calitate de martor în ancheta privind violențele jandarmilor împotriva manifestanților

Şeful Brigăzii Speciale de Interventie a Jandarmeriei (BSIJ), Cătălin Paraschiv, celebrul “om în alb”, aşa cum a devenit cunoscut pe reţele de socializare, a ieșit, joi, în jurul orei 15.15 de la Parchetul General, unde a fost audiat în calitate de martor de procurorii militari, după ce sute de persoane au depus plângeri penale împotriva jandarmilor care i-au bătut la manivestația din 10 august.

Comandantul a refuzat să răspună întrebărilor. Întrebat cu insistență dacă a fost justificată violența jandarmilor, Paraschiv a răspus: ”m-ați văzut pe mine agresiv?”.

Paraschiv a explicat recent, în interviul acordat jurnalistului Alex Căutiş de la revista Kamikaze, de ce jandarmii au atacat şi manifestanţii paşnici la mitingul Diasporei. Cei mai mulţi dintre protestatarii paşnici erau în zona Girafei de la Antipa, unde erau şi carele de televiziune. Printre ei erau femei, bătrâni şi copii, cu toţii non-violenţi. Cu toate acestea, jandarmeria s-a năpustit şi asupra lor cu gaze şi tunuri cu apă.

În spatele protestatarilor paşnici erau huliganii care aruncau cu pietre, sticle şi alte obiecte în jandarmi, a explicat Paraschiv, lăsând să se înţeleagă că pentru a ajunge la huligani jandarmii au fost nevoiţi să intre şi în protestatarii paşnici.

Şeful BSIJ a explicat că ordinul de evacuare a pieţei s-a dat după ce a fost atacată jandarmeriţa căzută la pământ. Paraschiv spune că jandarmii au avertizat prin rachete luminoase de culoare roşie că urmează să intervină în forţă pentru evacuarea pieţei. Şeful BSIJ nu a explicat însă de ce jandarmeria nu a comunicat avertismentul şi verbal, clar, tare ca să înţeleagă mulţimea că urmează să intervină în forţă. La mitingul din 1 februarie 2017, de după OUG 13, când s-a lăsat de asemenea cu violenţe şi jandarmii au intervenit în forţă împotriva huliganilor, jandarmeria a avertizat răspicat, prin megafoane instalate pe un camion, că urmează intervenţia în forţă. Atunci protestatarii paşnici au fost rugaţi de jandarmerie să părăsească zona – ceea ce au şi făcut – şi apoi jandarmii au avut câmp deschis de luptă împotriva huliganilor.

Acum – a explicat Paraschiv – extragerea huliganilor nu ar fi fost posibilă întrucât aceştia erau peste tot în piaţă, nu doar într-o parte a ei, aşa cum a fost pe 1 februarie 2017 la mitingul de după OUG 13.

Cătălin Paraschiv, şeful BSIJ: “La garduri sunt 2-3 rânduri de cetățeni care erau foarte pașnici manifestau, scandau…

Jurnalist: “Aia e durerea ca au suferit și oameni pașnici…”

Cătălin Paraschiv, şeful BSIJ: “Dar undeva în spatele lor și, vă rog, luați imagini, o sa constataţi că sunt o grămadă și când spun o grămadă, vorbesc de mai multe sute de oameni care incitau la violenţă și provocau acte de violenţă (…) Au început prima oară la Antipa, după aceea au început dinspre Calea Victoriei, dinspre Titulescu, de pe Lăscăr Catargiu și Iancu de Hunedoara, a început un atac masiv al manifestanților asupra forțelor de ordine (…) Dacă erau (huliganii – n.r.) numai într-o zonă cum a fost în 2017, de am reușit să izolăm zona respectivă, dacă va aduceți aminte, fiind un cordon de fragmentare, se putea, dar aceștia (huliganii de acum – n.r.) se mișcau în continuu și erau pe toată zona pieței, mai puțin spre Antipa, care era mai liniștita”.

Şeful BSIJ a susţinut că nu oamenii lui au atacat jurnalişti şi manifestanţi non-violenţi, însă a admis că nu e normal ca jandarmii să lovească un om care ridică mâinile deasupra capului.

Cătălin Paraschiv, şeful BSIJ: “Din punctul meu de vedere de comandant al BSIJ, am văzut și eu acele imagini (cu un protestatar non-violent care ridica mâinile deasupra capului şi, cu toate acestea, este lovit de jandarmi – n.r.) nu sunt oamenii mei. În clipa în care eu aş fi constatat că acel om este din brigadă, conform procedurilor interne, începeam o anchetă și atunci vedeam ce se întâmpla, dom’ne, ce s-a întâmplat, ai fost înjurat, te-a lovit mai devreme!? … Dar totuși modul – sa rămân în niște parametri totuși lejeri – neortodox în care a lovit nu este normal din punctul meu de vedere”.

Şeful BSIJ a susţinut că oamenii lui au fost solicitaţi să intervină abia în jurul orei 23 după ce au existat informaţii că huliganii vor să atace Springtime-ul din zona Căii Buzeşti. Paraschiv susţine că oamenii lui au acţionat numai în acea zonă, nu şi la Antipa unde erau cei mai mulţi dintre manifestanţii paşnici.

(Sursa foto: Inquamphotos/ Autor: Alberto Grosescu)